Imtella' Settembru 12, 2021 Rapport: Maria Muscat Tliet ġimgħat wara li t-Taliban ħadu l-ħakma tal-Afganistan, reazzjonijiet imħallta dwar l-istat fil-pajjiż, b'residenti Afgani li huma ddisprati biex jaħarbu mill-ħakma tat-Taliban u oħrajn li għax m'għandhomx triq oħra, qed jittamaw li dan ir-reġim iġib l-ordni u s-sigurtà fil-pajjiż. Intant, Caritas Malta se tingħaqad ma' Caritas International biex tiġbor għar-refuġjati Afgani mifnija bil-faqar, kif ukoll għal dawk milquta mid-diżastru naturali tal-Haiti. Kważi xahar wara li t-Taliban reġgħu ħadu r-riedni tal-Afganistan, reazzjonijiet imħallta tar-residenti mal-ġurnalisti, b'uħud minnhom għax ma jistgħux jagħmlu mod ieħor u jaħarbu, qed jittamaw li jaraw xaqq dawl. Iżda minkejja li t-Taliban rnexxielhom iżidu s-sigurtà u jrażżnu l-kriminalità, il-ġuħ u l-għaks qed jgħawwar lil dan il-pajjiż. Mara Afgana, li tgħid li hija alleata tal-Istati Uniti, tinsab fi stat iddisprat biex temigra lejn ħajja aħjar, possibilment lejn l-Istati Uniti. Brishna Sadiqi qalet li minkejja li ħadmet u għenet lit-truppi Amerikani fil-ħidma tagħhom, tħalliet l-art. Intant Caritas Malta, qed tagħmel sforz biex tgħin fil-kriżi li għaddej minnha l-Afganistan, billi se tibda tiġbor donazzjonijiet u jintbagħtu lil Caritas International li se tieħu ħsieb li l-għajnuna tmur diretta lejn l-Afgani li qed ibatu. Anthony Gatt, id-direttur tal-Caritas, qal li f'dan il-mument huwa d-dover ta' kull Nisrani li jxammar il-kmiem u jgħin. "Dan sar b'diskussjonijiet mal-isqfijiet ta' Malta u Għawdex u ħassejna li Malta għandha tirrispondi għal dawn is-sejħiet partikolari. Fl-Afganistan l-għajnuna tmur għar-refuġjati, u l-għajnuna tmur għand Caritas International u tasal għand dawk li hemm bżonn." Il-Caritas qed tiġbor dawn id-donazzjonijiet permezz ta' kontijiet fil-banek ewlenin, jew b'ċekkijiet għand il-Caritas jew b'donazzjonijiet fil-parroċċi f'Malta u Għawdex. Il-Caritas qed tiġbor ukoll għall-Haiti milquta minn terremot qalil f'Awwissu li għadda.